“ALOQA—DEU” O‘ZBEKISTON — KOREYA QO‘ShMA KORXONASINI RIVOJLANTIRISh VA UNING FAOLIYATI MASALALARI

O‘zbekiston Respublikasi telekommunikatsiya tarmog‘ini 2010-yilgacha bo‘lgan davrda rekonstruksiya qilish va rivojlantirish milliy dasturini bajarish, O‘zbekiston Respublikasi telekommunikatsiyalar bozorini zamonaviy raqamli kommutatsiya tizimlari bilan to‘ldirish, vatanimizning eksportga mo‘ljallangan va importning o‘rnini bosuvchi sanoat ishlab chiqarishini yanada rivojlantirish maqsadida Vazirlar Mahkamasi qaror qiladi:
 1. Quyidagilar:
 O‘zbekiston pochta va telekommunikatsiyalar agentligi va Janubiy Koreyaning “DEU Telekom” firmasi tomonidan telekommunikatsiya asbob-uskunalarini yig‘ish bo‘yicha, keyinchalik butlovchi materiallarni joyning o‘zida ishlab chiqargan holda, “Aloqa-DEU" (Urganch shahri) qo‘shma korxonasi tashkil etilganligi;
 ustav jamg‘armasi 6,5 mln. AQSh dollari, shu jumladan, O‘zbekiston tomoni ulushi 3,185 mln. AQSh dollari (49 foiz), Janubiy Koreya tomoni ulushi 3,315 mln. AQSh dollari (51 foiz) miqdorida belgilanganligi;
 ishlab chiqarish binolari, inshootlar qurilishi, mahsulot ishlab chiqarish uchun texnologik liniyalarni montaj qilish nihoyasiga yetkazilganligi, mahsulot chiqarish boshlanganligi;
 imzolangan ta’sis shartnomasiga muvofiq Koreya tomoni qo‘shma korxona mahsulotining kamida 30 foizini eksportga sotish majburiyatini o‘z zimmasiga olganligi ma’lumot uchun qabul qilinsin.
 2. O‘zbekiston pochta va telekommunikatsiyalar agentligi "O‘zeltexsanoat" uyushmasi bilan birgalikda 1997-yil IV choragi mobaynida kommutatsiya tizimlari ishlab chiqarishini, 2000-yilda uni 60 foizga yetkazishni nazarda tutgan holda, joyning o‘zida yo‘lga qo‘yish dasturini ishlab chiqsin va uning amalga oshirilishini ta’minlasin.
 3. "Aloqa-DEU" qo‘shma korxonasi yetkazib beriladigan kommutatsiya tizimlari va telefon apparatlari turkumiga kiruvchi chetdan olib kelinadigan materiallar, butlovchi buyumlar, yordamchi asbob-uskunalar, ishlab chiqarishni tashkil etish va mahsulot chiqarish uchun zarur bo‘lgan texnologik asbob-uskunalar uchun boj to‘lovlari to‘lashdan 5 yilga ozod qilinsin.
 5. O‘zbekiston Respublikasi Makroiqtisodiyot va statistika vazirligi "Aloqa-DEU" qo‘shma korxonasi loyihalarini va butlovchi materiallarni joyning o‘zida ishlab chiqarish dasturlarini O‘zbekiston Respublikasining 1998-yilgi Investitsiya dasturiga kiritsin.
 6. O‘zbekiston Respublikasi Tashqi ishlar vazirligi, Ichki ishlar vazirligi "Aloqa-DEU" loyihasi bo‘yicha ishga keluvchi xorijiy mutaxassislarga belgilangan tartibda ko‘p martalik kelish vizalari berilishini ta’minlasinlar.
 7. "Aloqa-DEU" qo‘shma korxonasi masalalari bo‘yicha ishlash uchun keladigan xorijiy mutaxassislarga O‘zbekiston Respublikasi hududida yashash va transportning barcha turlarida yurishlari uchun O‘zbekiston Respublikasi fuqarolari uchun nazarda tutilgan tariflar bo‘yicha haq to‘lash huquqi berilsin.
 8. O‘zbekiston Respublikasi Oliy va o‘rta maxsus ta’lim vazirligi "Aloqa-DEU" qo‘shma korxonasini butlash uchun shartnoma asosida kadrlar tayyorlashni ta’minlasin.
 9. Xorazm viloyati hokimligi Janubiy Koreyalik mutaxassislar va ular oilasining uzoq muddat yashashlari uchun shart-sharoitlar yaratsin.
 10. Mazkur qarorning bajarilishini nazorat qilish Bosh vazir o‘rinbosari K.R.Rahimov zimmasiga yuklansin.